ตามที่เทศบาลตำบลเพชรพะงัน ได้รับเงินอุดหนุนเฉพาะกิจ เงินอุดหนุนสำหรับสนับสนุนค่าก่อสร้างอาคารศูนย์พัฒนาเด็กเล็ก (สถ.ศพด.1) ตามแบบมาตรฐานศูนย์พัฒนาเด็กเล็ก (สำหรับเด็กไม่เกิน 50 คน ) แบบตอกเสาเข็ม โดยใช้เสาเข็มรูปตัวไอ ขนาด 0.22 x 0.22 เมตร ยาว 21.00 เมตร ซึ่งในพื้นที่เกาะพะงัน ไม่เคยตอกเสาเข็มยาวเท่ากับ 21 เมตร ในการกำหนดราคากลางและสัญญาจ้างจึงต้องกำหนดให้ทดสอบหาความยาวของเสาเข็มก่อนที่จะดำเนินการสั่งเสาเข็มเพื่อป้องกันความเสียหายของทางราชการ หากตอกเสาเข็มตามแบบแล้วหัก ผู้รับจ้างจึงมีหนังสือแจ้งขอหยุดงานเนื่องจากต้องทำการทดสอบและสั่งผลิตเสาเข็ม ซึ่งคณะกรรมการตรวจการจ้างได้ประชุมเพื่อพิจารณาผลการทดสอบหาความยาวของเสาเข็ม เพื่อพิจารณาการใช้ขนาดของเสาเข็มและเมื่อพิจารณาความยาวของเสาเข็มแล้ว ได้พิจารณาตัดทอนปริมาณงานและขอแก้ไขแบบรูปรายการเพื่อเสนอจังหวัดพิจารณา และเทศบาลตำบลเพชรพะงันได้จัดทำหนังสือส่งจังหวัดเพื่อขอแก้ไขแบบรูปรายการ แก้ไขสัญญาจ้าง ตัดทอนงานจ้างและขอขยายเวลาการก่อสร้าง สรุปเป็นหัวข้อได้ดังนี้

1. ที่ประชุมคณะกรรมการตรวจการจ้างมีมติให้ปรับลดขนาดของเสาเข็มจากเดิมเสาเข็มรูปตัวไอ ขนาด 0.22 x 0.22 เมตร ยาว 21.00 เมตร ขอเปลี่ยนเป็นเสาเข็มรูปสี่เหลี่ยมตัน ขนาด 0.22 x 0.22 เมตร ยาว 14.00 เมตร เพราะทดสอบที่ระดับดินเดิม สถานที่ก่อสร้างถมดินสูงประมาณ 2.5 เมตร และผลการทดสอบหาความยาวของเสาเข็ม เมื่อตอกเสาเข็มให้จม 21.00 เมตร ในความลึกที่ 11.95 เมตร จะเป็นชั้นหินแข็ง จึงทำให้เสาเข็มหักได้ จึงต้องมีการตัดขนาดความยาวของเสาเข็มแทน โดยเสาเข็มรูปสี่เหลี่ยมตันสามารถรับน้ำหนักได้มากกว่าเสาเข็มรูปตัวไอ โดยเสาเข็มรับน้ำหนักปลอดภัยที่ 52.61 ตัน/ต้น โดยสามัญวิศวกรผู้ออกแบบเสาเข็มเป็นผู้รับรอง ซึ่งตามแบบแปลนกำหนดให้เสาเข็มรับน้ำหนักได้ไม่น้อยกว่า 20 ตัน/ต้น ทำให้อาคารมีความมั่นคงแข็งแรง รับน้ำหนักปลอดภัยได้มากกว่าเสาเข็มรูปตัวไอ เพื่อให้มีการรับกำลังได้โดยปลอดภัย อาคารมีความมั่นคงแข็งแรงและใช้งบประมาณให้คุ้มค่าและเกิดประโยชน์สูงสุด เมื่อเปรียบเทียบราคาของเสาเข็มรูปตัวไอ ขนาด 0.22 x 0.22 x 1 เมตร ราคาเมตรละ 178.02 บาท และราคาของเสาเข็มรูปสี่เหลี่ยมตัน 0.22 x 0.22 x 1 เมตร ราคาเมตรละ 205.61 บาท ซึ่งมีราคาสูงกว่าตัวไอ ดังนั้นการเปลี่ยนเสาเข็มรูปตัวไอ เป็นเสาเข็มรูปสี่เหลี่ยมตัน ราคาที่ผู้รับจ้างเสนอเป็นราคาที่เทศบาลตำบลเพชรพะงัน ได้รับผลประโยชน์แก่ทางราชการ เป็นการประหยัดงบประมาณ โดยที่ความมั่นคงแข็งแรงของอาคารไม่ด้อยกว่าการใช้เสาเข็มรูปตัวไอ ทางเทศบาลขอแก้ไขโดยทำการตัดความยาวเสาเข็มและเปลี่ยนเป็นเสาเข็มรูปสี่เหลี่ยมตันนั้นถูกต้องแล้วหรือไม่

2. จากเดิมในสัญญาจ้างระบุงวดงานไว้ 3 งวด เทศบาลตำบลเพชรพะงันทำหนังสือขอแก้ไขสัญญาจ้างส่งจังหวัด โดยลดงวดงานเหลือ 2 งวด เพื่อให้สามารถเบิกจ่ายงวดแรกได้ภายในเดือนกันยายน 2559 นี้ โดยงวดแรกเป็นจำนวนเงินในอัตราร้อยละ 20 ของค่าจ้าง เมื่อผู้รับจ้างได้ปฏิบัติงานแจ้งผลการทดสอบหาความยาวของเสาเข็ม งานตอกเสาเข็มแล้วเสร็จ งานขุดหลุมฐานรากแล้วเสร็จ งานคอนกรีตเสริมเหล็ก ฐานราก ตอม่อ คานคอดิน เสา คานหลังคา แล้วเสร็จ งานติดตั้งป้ายประชาสัมพันธ์แล้วเสร็จ เทศบาลสามารถแก้ไขโดยลดงวดงานเป็นการถูกต้องแล้วหรือไม่

3. กรณีที่มีการตอกเสาเข็ม ทางผู้รับเหมาต้องมีการทดสอบเสาเข็มก่อน เพื่อทดสอบหาความยาวที่เหมาะสมในการก่อสร้างอาคารเพื่อให้มีความมั่นคงแข็งแรงและปลอดภัยแก่ผู้ใช้ ซึ่งการทดสอบหาความยาวของเสาเข็มต้องใช้หน่วยงานที่เชื่อถือได้ทำการทดสอบ ผู้รับจ้างได้ดำเนินการทดสอบหาความยาวของเสาเข็ม และเมื่อได้หาความยาวเสาเข็มแล้วทางผู้รับจ้างจึงจะสั่งให้ผู้ผลิตเสาเข็มดำเนินการหล่อเสาเข็มตามขนาดและจะต้องรอคิวในการหล่อเสาเข็มและระยะเวลาในการบ่มเสาเข็มให้มีความแข็งแรงและขนย้ายมายังสถานที่ก่อสร้างโดยไม่แตกหัก ทางเทศบาลสามารถดำเนินการให้ผู้รับเหมาหยุดการก่อสร้างจนกว่าจะได้รับเสาเข็มจากผู้ผลิตเสาเข็มได้หรือไม่